CELEX: 32015R2082
Language: bg
Date: 2015-11-18 00:00:00
Title: Регламент за изпълнение (ЕС) 2015/2082 на Комисията от 18 ноември 2015 година относно неодобряване на Arctium lappa L. (надземни части) като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП)

19.11.2015   
            
            
               BG
            
            
               Официален вестник на Европейския съюз
            
            
               L 302/85
            
         РЕГЛАМЕНТ ЗА ИЗПЪЛНЕНИЕ (ЕС) 2015/2082 НА КОМИСИЯТА
   от 18 ноември 2015 година
   относно неодобряване на Arctium lappa L. (надземни части) като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
   като има предвид, че:
   
               (1)
            
            
               В съответствие с член 23, параграф 3 от Регламент (ЕО) № 1107/2009 на 3 юни 2014 г. Комисията получи заявление от Institut Technique de l`Agriculture Biologique (ITAB) за одобряване на Arctium lappa L. като основно вещество. Заявлението бе придружено от информацията, изисквана съгласно член 23, параграф 3, втора алинея.
            
         
               (2)
            
            
               Комисията поиска научно съдействие от Европейския орган за безопасност на храните (наричан по-долу „Органът“). На 27 ноември 2014 г. (2) Органът представи на Комисията технически доклад за съответното вещество. На 26 май 2015 г. Комисията представи на Постоянния комитет по растенията, животните, храните и фуражите доклада за преразглеждане (3) и проекта на настоящия регламент за неодобряване на Arctium lappa L. (надземни части).
            
         
               (3)
            
            
               Документацията, предоставена от заявителя, показва, че не всички надземни части на Arctium lappa L. отговарят на критериите за хранителен продукт съгласно определението от член 2 от Регламент (ЕО) № 178/2002 на Европейския парламент и на Съвета (4).
            
         
               (4)
            
            
               В техническия доклад на Органа беше изразена загриженост конкретно по отношение на експозицията на арктигенин и хлорогенна и кафеена киселина и поради това оценката на риска за операторите, работниците, намиращите се в близост лица, потребителите и нецелевите организми не можа да бъде финализирана.
            
         
               (5)
            
            
               Комисията прикани заявителя да представи своите коментари по техническия доклад на Органа и по проекта на доклад за преразглеждане. Заявителят представи своите коментари, които бяха разгледани внимателно.
            
         
               (6)
            
            
               Въпреки изложените от заявителя аргументи обаче опасенията, свързани с веществото, не могат да бъдат отхвърлени.
            
         
               (7)
            
            
               Поради това, както е заложено в доклада на Комисията за преразглеждане, не беше установено изпълнение на изискванията, определени в член 23 от Регламент (ЕО) № 1107/2009. Поради това е целесъобразно Arctium lappa L. (надземни части) да не бъде одобрен като основно вещество.
            
         
               (8)
            
            
               Настоящият регламент не засяга подаването на ново заявление за одобрение на Arctium lappa L. (надземни части) като основно вещество в съответствие с член 23, параграф 3 от Регламент (ЕО) № 1107/2009.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Неодобряване като основно вещество
   Веществото Arctium lappa L. (надземни части) не се одобрява като основно вещество.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Резултати от консултацията с държавите членки и ЕОБХ във връзка със заявлението за Arctium lappa като основно вещество и заключения на ЕОБХ по повдигнатите конкретни въпроси. Допълнителна публикация на ЕОБХ 2014:EN-699 стр. 31.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
   
      (4)  Регламент (ЕО) № 178/2002 на Европейския парламент и на Съвета от 28 януари 2002 г. за определяне на общите принципи и изискванията към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).